b'\n_START_ARTICLE_\nUranometria\n_START_PARAGRAPH_\nUranometrija (izvirno latinsko Uranometria) je kratki naslov zvezdnega atlasa, ki ga je izdelal nem\xc5\xa1ki astronom Johann Bayer. Atlas je objavil Christoph Mang (Christophorus Mangus) v Augsburgu leta 1603 s polnim naslovom Uranometrija s kartami vseh ozvezdij, izrisana z novo metodo in vgravirana v bakrene plo\xc5\xa1\xc4\x8de. (Uranometria\xc2\xa0: omnium asterismorum continens schemata, nova methodo delineata, aereis laminis expressa.) Beseda\xc2\xa0\xc2\xbbUranometrija\xc2\xab\xc2\xa0izhaja od Uranije, nebe\xc5\xa1ke muze in\xc2\xa0\xc2\xbburanos\xc2\xab\xc2\xa0(o\xcf\x85\xcf\x81\xce\xb1\xce\xbd\xcf\x8c\xcf\x82), starogr\xc5\xa1kega izraza za nebo / nebesni svod. Dobesedni prevod besede\xc2\xa0\xc2\xbbUranometrija\xc2\xab\xc2\xa0je\xc2\xa0\xc2\xbbMerjenje neba\xc2\xab\xc2\xa0(podobno kot beseda Geometrija, v starogr\xc5\xa1\xc4\x8dini v dobesednem prevodu\xc2\xa0\xc2\xbbMerjenje Zemlje\xc2\xab)._NEWLINE_Uranometrija je bil prvi zvezdni atlas, ki je pokrival celotno nebesno sfero. V njem so poleg ozvezdij prikazane tudi lege pribli\xc5\xbeno 1200 zvezd.'